TV-dokumentaren «Dacca og reinsdyrene», som enda ikke er sendt, er nominert til beste europeiske TV-dokumentar. Dacca er et samisk ord for en ikke-same.

– Det er fantastisk. Det er sjeldent at norske filmer slår gjennom på den konkurransen, sier regissør Fridtjof Kjæreng i selskapet f(x) produksjoner AS.

Han har tidligere regissert de to første Lars Monsen-seriene: «Canada på tvers» og «På tur med Lars Monsen». I tillegg laget han serien «Snøballkrigen» i 2011 som vant prisen for beste dokumentar i Europa.

Drømmer om et samisk liv

Dacca og reinsdyrene er nå nominert i den samme kategorien.

– Filmen handler om nordmannen som drømmer om å leve et samisk liv og starter med reindrift. Ikke er alle er enige i at han skal få starte opp, sier Kjæreng, som ikke vil avsløre for mye om filmen.

Dokumentaren som varer i 58 minutter har premiere senere i år.

Regissør Fridtjof Kjæreng, f (x) produksjoner AS. Foto: FX Produksjoner

Europeisk konkurranse

Prix Europa er en årlig festival og konkurranse for europeisk radio- og fjernsynsbransje, og arrangeres i Berlin av de europeiske kringkasterne.

De vil hedre kontinentets beste medieproduksjoner, og det deles ut priser innenfor en rekke sjangre.

To andre samiske filmer er nominert i kategorien «Iris» – en kategori hvor man retter oppmerksomheten til det etniske mangfoldet i europeiske samfunn:

SVTs dokumentar «Maj Doris» handler om den samiske kunstneren og skuespilleren Maj Doris Rimpi, der du kan følge hennes liv og hverdag.

Serien «Min samiska historia» til Sveriges Utbildningsradio (UR) følger fire unge samer som forteller om historien som er igjen i deres liv.

«Det handler om tvangsflyttinger, rasebiologi og kolonialisme, men også om kampen for deres rettigheter, å ta tilbake sitt språk og stoltheten over arven og samfunnet med andre urfolk», skriver UR i omtalen til serien.

Vinnerne kåres 19. oktober i Berlin.